AIŠKINAMASIS RAŠTAS

Dėl sutikimo perimti valstybės nekilnojamąjį turtą Molėtų rajono savivaldybės nuosavybėn

1. Parengto tarybos sprendimo projekto tikslai ir uždaviniai:

Parengto sprendimo projekto tikslas - sutikti perimti Molėtų rajono savivaldybės nuosavybėn savarankiškosios funkcijos – savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas – įgyvendinimui valstybei nuosavybės teise priklausantį ir šiuo metu valstybės įmonės Valstybinių miškų urėdijos patikėjimo teise valdomą nekilnojamąjį turtą – privažiavimo kelią ir automobilių stovėjimo aikštelę, esančius Molėtų r. sav., Mindūnų sen., Mindūnų k.

2. Siūlomos teisinio reguliavimo nuostatos:

Priėmus sprendimą bus teikiami dokumentai LR Aplinkos ministerijai Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektui rengti.

3. Laukiami rezultatai:

Perdavus valstybės turtą Savivaldybei, bus organizuojama privažiavimo kelio ir automobilių stovėjimo aikštelės priežiūra, taisymas, saugaus eismo organizavimas. Statiniai yra šalia Mindūnų apžvalgos bokšto, todėl bus naudojami viešosios paskirties rekreacijai ir poilsiui.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Valstybės turto perdavimo patikėjimo teise ir savivaldybių nuosavybėn aprašo, patvirtinto Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“ (toliau – Nutarimas), 11 punktas reglamentuoja, kad Savivaldybės nuosavybėn jos savarankiškosioms funkcijoms įgyvendinti gali būti perduoti valstybei nuosavybės teise priklausantys nekilnojamieji daiktai – valstybės nekilnojamasis turtas ir kiti nekilnojamieji daiktai (toliau kartu – valstybės nekilnojamieji daiktai), pripažinti nereikalingais pagal Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 26 straipsnio 1 dalies 8 punktą.

Nutarimo 15 punktas nustato, kad „jeigu ... valstybės turto valdytojas raštu sutinka perduoti valstybės nekilnojamąjį daiktą, Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektas rengiamas gavus savivaldybės tarybos sprendimą dėl sutikimo perimti valstybės nekilnojamąjį daiktą savivaldybės nuosavybėn“.

VĮ Valstybinių miškų urėdija 2022 m. sausio 7 d. raštu Nr. 8.4-S(E)-23 „Dėl statinio perdavimo” informavo, kad privažiavimo kelias ir automobilių stovėjimo aikštelė, perdavus miško žemės sklypus Molėtų rajono savivaldybei, veiklai nenaudojami.